ใครคือเจ้าของ Shopee และ Garena ผู้สร้างธุรกิจ 3 ล้านล้านใน 13 ปี
ใครกัน ที่เป็นเจ้าของบริษัทแห่งนี้ แล้วเขาทำอย่างไร ให้ภายใน 13 ปี บริษัทกลายมาเป็นธุรกิจ 3 ล้านล้านบาท ? ลงทุนแมนจะเล่าให้ฟัง
14 ม.ค. 2565

ใครคือเจ้าของ Shopee และ Garena ผู้สร้างธุรกิจ 3 ล้านล้านใน 13 ปี /โดย ลงทุนแมน
หากพูดถึงชื่อ Sea Limited หลายคนคงอาจไม่คุ้นหูกันสักเท่าไรนัก 
แต่หากพูดถึงแพลตฟอร์มอีคอมเมิร์ซอย่าง Shopee หรือเกมบนสมาร์ตโฟนอย่าง Free Fire 
หรือแพลตฟอร์มเกม Garena เชื่อว่าหลายคนคงต้องเคยได้ยินกัน
โดยทั้งหมดที่กล่าวมานั้น ล้วนเป็นธุรกิจของบริษัท Sea Limited
ปัจจุบัน มีมูลค่ามากถึง 3.5 ล้านล้านบาท ทั้งที่เพิ่งก่อตั้งมาได้เพียง 13 ปี
ใครกัน ที่เป็นเจ้าของบริษัทแห่งนี้
แล้วเขาทำอย่างไร ให้ภายใน 13 ปี
บริษัทกลายมาเป็นธุรกิจ 3 ล้านล้านบาท ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวของทั้งหมดนี้เริ่มต้นมาจากชายที่ชื่อว่าคุณ “Li Xiaodong” หรือ “Forrest Li” 
คุณ Forrest Li เกิดเมื่อปี 1978 ที่เมืองเทียนจิน ประเทศจีน
ชีวิตในวัยเด็กของเขานอกจากเรื่องการเรียนแล้ว 
อีกงานอดิเรกที่เขาชอบทำเป็นชีวิตจิตใจ คือ “การเล่นเกม”
เขาเติบโตมาในครอบครัวที่มีรายได้ระดับปานกลาง โดยมีพ่อแม่ทำงานราชการ
ทำให้เขาถูกพ่อแม่ของเขาปลูกฝังมาตั้งแต่เด็กว่า เขาต้องทำงานราชการหรืองานที่มีความมั่นคง
ภายหลังจากที่คุณ Forrest Li จบการศึกษาในสาขาวิศวกรรมศาสตร์ จากมหาวิทยาลัยเซี่ยงไฮ้
เขาก็ได้เข้าทำงานในตำแหน่งทรัพยากรบุคคลที่บริษัท Motorola ในประเทศจีน
ในเวลานั้น Motorola เป็นบริษัทที่ให้บริการโทรคมนาคม รวมถึงผลิตและพัฒนาโทรศัพท์มือถือ
โดยหนึ่งในงานที่เขาได้รับผิดชอบ คือ การคัดเลือกพนักงานที่จะเข้ามาทำงานใหม่
ด้วยความที่ Motorola เป็นบริษัทที่ทำเกี่ยวกับเทคโนโลยี ทำให้คนส่วนใหญ่ที่ส่งประวัติและประสบการณ์ทำงานเข้ามานั้น เป็นคนที่มีประสบการณ์ในการทำงานด้านเทคโนโลยี รวมถึงหลายคนก็มีประวัติการศึกษามาจากมหาวิทยาลัยชื่อดังอย่าง Stanford
เมื่อคุณ Forrest Li เห็นแบบนั้นแล้ว เขาก็ได้มองย้อนกลับมาที่ตัวเอง และตั้งคำถามว่าถ้าเขายังทำงานไปวัน ๆ โดยไร้เป้าหมายแบบนี้ ประวัติและประสบการณ์ทำงานของเขา คงต้องเป็นอะไรที่ดูน่าเบื่อเป็นอย่างมาก
บวกกับในช่วงเวลานั้น เป็นช่วงที่อุตสาหกรรมไอที รวมถึงอินเทอร์เน็ตของจีน กำลังเติบโตอย่างก้าวกระโดด
สะท้อนให้เห็นจากในช่วงปี 2000 ถึง 2005 จำนวนผู้ใช้งานอินเทอร์เน็ตในจีนเติบโต
จาก 22 ล้านราย ไปเป็น 111 ล้านราย หรือคิดเป็นการเติบโตถึง 5 เท่า ภายใน 5 ปี
พอเรื่องเป็นแบบนี้ คุณ Forrest Li จึงตัดสินใจลาออกจากงานที่ทำอยู่ 
เพื่อเข้าเรียนต่อที่มหาวิทยาลัย Stanford ในสาขา MBA
และที่นั่นเอง ที่เขาได้พบกับคุณ Liqian Ma ซึ่งในเวลาต่อมา
เธอคนนี้ ได้กลายมาเป็นภรรยาของเขา
หลังจากที่เรียนจบจาก Stanford ทั้งคู่ก็ได้กลับมาทำงานที่สิงคโปร์ 
โดยคุณ Forrest Li ได้เข้าทำงานที่ MTV Networks Asia
บริษัทให้บริการด้านเพลง รวมถึงสื่อด้านความบันเทิงอื่น ๆ ผ่านโทรทัศน์, วิทยุ และอินเทอร์เน็ต
หลังจากกลับมาทำงานได้เพียง 9 เดือน คุณ Forrest Li ได้มีโอกาสรู้จักกับคุณ Leo Chen ซึ่งเป็นคนรู้จักของภรรยาของเขา
ในเวลานั้นคุณ Leo Chen กำลังทำธุรกิจสตาร์ตอัป ที่มีชื่อว่า GG Game ซึ่งเป็นแพลตฟอร์มที่มีลักษณะเป็นชุมชนสำหรับเหล่านักเล่นเกม ให้สามารถเข้ามาพูดคุยกันได้
แม้คุณ Leo Chen จะมีไอเดียที่ดี และแพลตฟอร์มของเขาจะมีผู้ใช้งานเพิ่มขึ้นอย่างต่อเนื่อง แต่เขายังขาดประสบการณ์ จนทำให้บริษัทมีปัญหาเกิดขึ้นในหลาย ๆ ด้าน ทั้งในเรื่องโมเดลธุรกิจที่ไม่สามารถสร้างรายได้เพียงพอ รวมถึงในด้านการบริหาร
เมื่อเขาพบกับคุณ Forrest Li ที่เป็นคนชอบเล่นเกมอยู่แล้ว 
ทั้งยังเรียนจบด้านการบริหารมาจากมหาวิทยาลัยอันดับต้น ๆ ของโลกอย่าง Stanford
คุณ Leo Chen จึงได้ชักชวนให้คุณ Forrest Li มาเป็นผู้บริหารของ GG Game
แน่นอนว่าคุณ Forrest Li ก็ตอบตกลงในทันที
แต่โชคร้ายเพียงไม่กี่ปีหลังจากที่คุณ Forrest Li เข้ามารับตำแหน่งเป็นผู้บริหาร ก็ได้เกิดวิกฤติซับไพรม์ขึ้นโดยในตอนนั้น หรือในปี 2008 บริษัท GG Game ที่มีรายได้เพียงทางเดียวจากค่าโฆษณา ก็ได้รับผล
กระทบจนเงินสดลดลง และไม่สามารถดำเนินธุรกิจต่อไปได้
ในที่สุด ผู้ก่อตั้งอย่างคุณ Leo Chen ก็ได้ประกาศยอมแพ้ และเสนอขายหุ้นทั้งหมดที่เหลืออยู่ของเขา
ให้กับคุณ Forrest Li คิดเป็นมูลค่าเพียง 23 ล้านบาท
มาถึงตรงนี้ หลายคนก็อาจจะลังเล เพราะธุรกิจก็ยังอยู่ในช่วงลองผิดลองถูก มีรายได้เพียงทางเดียว แถมกำลังเผชิญเข้ากับวิกฤติ
แต่คุณ Forrest Li กลับตัดสินใจตอบรับข้อเสนอซื้อหุ้นของ GG Game ทันที
โดยหลังจากนั้น เขาได้ปรับโมเดลธุรกิจใหม่ทั้งหมด พร้อมทั้งเปลี่ยนชื่อบริษัทจาก GG Game เป็น “Garena” ซึ่งเป็นการรวมกันระหว่างคำว่า Global บวกกับ Arena ในปี 2009
คุณ Forrest Li ได้ทำการเปลี่ยนโมเดลธุรกิจเป็นการซื้อลิขสิทธิ์เกมอย่างถูกต้อง โดยเขาจะเลือกเกมที่ประสบความสำเร็จจากต่างประเทศ เช่น สหรัฐอเมริกา หรือประเทศในโซนยุโรป มาเปิดให้เล่นฟรีในประเทศสิงคโปร์
แล้วค่อยทำการขายไอเทมต่าง ๆ ภายในเกม เพื่อหารายได้แทน
และแล้วจุดเปลี่ยนสำคัญของ Garena ก็เกิดขึ้นในปี 2010 เมื่อคุณ Forrest Li สามารถดีล
เกม League of Legends จากค่ายเกมยักษ์ใหญ่อย่าง Riot Games ได้สำเร็จ และได้นำมาจัดจำหน่ายและเปิดให้บริการ
หลังจากนั้นในปี 2012 บริษัทได้ทำการเปิดตัว Garena Plus แพลตฟอร์มที่เปิดให้ผู้ใช้งานเข้ามาดาวน์โหลดและเล่นเกม พร้อมกับสามารถพูดคุยกับเพื่อนในแพลตฟอร์มได้
ปี 2014 Garena มีเกมที่เปิดให้บริการมากมาย ซึ่งนอกจากเกม League of Legends แล้ว ตัวอย่างเกมที่หลายคนน่าจะคุ้นเคยกันดี เช่น Point Blank, Heroes of Newerth
หลังจากเริ่มประสบความสำเร็จในธุรกิจเกมแล้ว 
คุณ Forrest Li จึงเริ่มขยายไลน์ธุรกิจอื่นโดยมี
- ธุรกิจอีคอมเมิร์ซ ซึ่งก็คือ Shopee ที่เรารู้จักกันดีนั่นเอง 
- ธุรกิจบริการรับชำระเงินออนไลน์ ซึ่งคือ SeaMoney ที่มีทั้งบริการ ShopeePay และ AirPay
จนในปี 2017 บริษัท Garena ก็เรียกได้ว่าเติบโตต่อเนื่อง จนมีผู้ใช้งานในแพลตฟอร์ม Garena Plus 
มากถึง 89 ล้านราย มากกว่าประชากรไทยทั้งประเทศที่ประมาณเกือบ 70 ล้านคน
หลังจากนั้น บริษัทก็สามารถเข้าตลาดหุ้นนิวยอร์กได้สำเร็จ
และได้ทำการเปลี่ยนชื่อจาก Garena เป็น “Sea Limited” ซึ่งย่อมาจาก Southeast Asia 
เพื่อสื่อถึงว่า บริษัทเปิดให้บริการในทุกประเทศที่อยู่ในแถบเอเชียตะวันออกเฉียงใต้ และบริษัทไม่ได้มีแค่เพียงธุรกิจเกม
อ่านมาถึงตรงนี้ หลายคนคงสงสัยว่าธุรกิจเกม ที่เปิดให้เล่นฟรี 
มีรายได้จากการเติมเงินเพื่อซื้อสินค้าในเกม มีรายได้ขนาดไหน ?
หากเราลองดูรายได้เฉพาะจากเกม League of Legends ในช่วงที่ผ่านมา
ปี 2018 รายได้ 47,000 ล้านบาท
ปี 2019 รายได้ 50,000 ล้านบาท 
ปี 2020 รายได้ 58,934 ล้านบาท
คิดเป็นการเติบโตเฉลี่ย 12% ซึ่งก็เรียกได้ว่าเป็นการเติบโตที่สูง 
ซึ่ง Sea Limited ก็จะมีรายได้ส่วนหนึ่ง มาจากการเปิดให้บริการเกมนี้ ในภูมิภาคเอเชียตะวันออกเฉียงใต้
ปัจจุบัน Sea Limited มีธุรกิจหลักแบ่งออกเป็น 3 ธุรกิจด้วยกัน
- Digital Entertainment คือ ธุรกิจเกี่ยวกับเกมทั้งหมด ซึ่งปัจจุบันไม่ได้มีแค่เพียงเกมคอมพิวเตอร์ แต่ยังรวมไปถึงเกมบนสมาร์ตโฟน ยกตัวอย่างเกมที่เรารู้จักกันดีอย่าง Free Fire
- E-Commerce ซึ่งก็คือแพลตฟอร์ม Shopee
- Digital Financial Services ซึ่งก็คือ ShopeePay
และบริษัทมีมูลค่าอยู่ที่ 3.5 ล้านล้านบาท
โดยในรอบ 9 เดือนของปี 2021 ที่ผ่านมา 
บริษัทมีรายได้ 227,000 ล้านบาท ขาดทุน 48,000 ล้านบาท
ส่วนคุณ Forrest Li ผู้อยู่เบื้องหลังเรื่องราวความสำเร็จนี้ 
ปัจจุบันมีมูลค่าทรัพย์สินทั้งหมดอยู่ที่ 347,000 ล้านบาท เป็นคนที่รวยที่สุดอันดับ 5 ของสิงคโปร์
ปิดท้ายด้วย เรื่องราวที่น่าสนใจ
รู้หรือไม่ว่า ? 
คนที่เปรียบเสมือนไอดอล และสร้างแรงบันดาลใจให้คุณ Forrest Li ก็คือคุณ Steve Jobs
หากเราลองสังเกตดี ๆ จะพบว่าในโลโกของบริษัท Sea Limited ใต้คำว่า SEA จะมีประโยคสั้น ๆ ว่า “Connecting the dots” อยู่ ซึ่งประโยคนี้ได้เคยถูกพูดถึงโดยคุณ Steve Jobs และได้สร้างแรงบันดาลใจให้คุณ Forrest Li เป็นอย่างมาก นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
 
-
 
-
-
-
-
-
-
-
-
 
-Sea Limited Annual Report 2017
-Sea Limited Report Third Quarter 2021